Wan Sukairi Wan Abdullah

Yang Berhormat Ustaz Wan Sukairi Wan Abdullah adalah ahli politik Malaysia berbangsa Melayu dari Parti Islam Se-Malaysia. Beliau merupakan Ahli Dewan Undangan Negeri (ADUN) Wakaf Mempelam, Terengganu bertanding di atas tiket PAS dalam Pilihan Raya Umum Malaysia ke-14.

Beliau telah dilantik menjadi Anggota Majlis Mesyuarat Kerajaan Negeri Terengganu sebagai Pengerusi Jawatankuasa Pembangunan Belia, Sukan dan Badan Bukan Kerajaan (NGO) negeri.

Latar belakang 
Mendapat pendidikan awal di Sekolah Kebangsaan (SK) Tengku Bariah, Kuala Terengganu sebelum melanjutkan pelajaran di Sekolah Menengah Agama (SMA) Sultan Zainal Abidin Ladang, Kuala Terengganu sebelum berpindah ke Maahad An-Nahdah, Kodiang, Kedah.

Beliau kemudiannya melanjutkan pengajian di peringkat sarjana muda di Universiti Al-Azhar, Mesir sebelum menyambung ke peringkat sarjana di Universiti Islam Negeri Sultan Syarif Kasim, Riau, Indonesia.

Dilahirkan pada 12 Disember 1971, beliau memilih Fadzillah Ismail sebagai suri hatinya dan dikurniakan lapan cahaya mata.

Selain aktif berpolitik, beliau turut aktif sebagai pendakwah atau penceramah bebas, mutawif dan turut membabitkan diri dalam kerja kemanusiaan sehingga pernah mengetuai Misi Kemanusiaan Antarabangsa ke Nepal dan Indonesia serta Misi Bantuan Kemanusiaan Gaza.

Pembabitannya dalam organisasi bukan kerajaan sebagai Naib Pengerusi Yayasan Amal Terengganu dan Pengerusi Gerakan Bertindak Anti Murtad.

Politik 
Ustaz Wan Sukairi yang mewakili PAS di kubu kuat PAS, DUN Wakaf Mempelam memperolehi kemenangan mudah dengan majoriti undi 7,378 mengalahkan lawan; Salleh Othman daripada parti Barisan Nasional (BN) yang mendapat 7,418 undi dan calon Pakatan Harapan (PH) Zubir Mohamed yang mendapat 1,589 undian dalam pertembungan tiga penjuru pada PRU-14.

Beliau merupakan Yang Dipertua Pas Kawasan Kuala Terengganu dan turut memegang jawatan sebagai Penolong Setiausaha Badan Perhubungan Pas Terengganu.

Anugerah dan penghargaan 

 
 Setia Sultan Mizan Zainal Abidin Terengganu (S.M.Z) - 2022

Rujukan 

Muslim Malaysia
Anggota Parti Islam Se-Malaysia
Ahli Dewan Undangan Negeri Terengganu ke-14
Ahli politik Malaysia berketurunan Melayu
PN-PAS